

REPUBLIKA HRVATSKA

BRODSKO-POSAVSKA ŽUPANIJA

OPĆINA BEBRINA

OPĆINSKI NAČELNIK

Bebrina 83, 35254 Bebrina

opcina@bebrina.hr

OIB: 52630455645

Tel: 035/433-109

KLASA: 024-01/25-01/32

URBROJ: 2178-2-01-25-1

Bebrina, 26. svibnja 2025. godine

Na temelju članaka 96. stavka 5. Zakona o vatrogastvu („Narodne novine“ br. 125/19, 114/22 i 155/23) i članka 47. Statuta općine Bebrina („Službeni vjesnik Brodsko-posavske županije“ 02/2018, 18/2019 i 24/2019 i „Glasnika Općine Bebrina“ broj 01/2019, 2/2020, 4/2021), načelnik općine Bebrina donosi

**O D L U K U**

**o visini, načinu obračuna i isplati naknade dobrovoljnim vatrogascima**

Članak 1.

Dobrovoljni vatrogasac ima pravo na naknadu za sudjelovanje na vatrogasnoj intervenciji bez obzira na radno pravni status dobrovoljnog vatrogasca.

Dobrovoljni vatrogasacje osposobljeni punoljetni član Vatrogasne zajednice Općine Bebrina, kao središnje (stožerne) vatrogasne organizacije na području Općine Bebrina ( koja obuhvaća sljedeća vatrogasna društva: Dobrovoljno vatrogasno društvo Bebrina, Dobrovoljno vatrogasno društvo Banovci, Dobrovoljno vatrogasno društvo Stupnički Kuti, Dobrovoljno vatrogasno društvo Dubočac i Dobrovoljno vatrogasno društvo Kaniža) te koji udovoljava uvjetima iz članka 41. stavka 1. Zakona o vatrogastvu („Narodne novine“ br. 125/19, 114/22 i 155/23).

Članak 2.

Visina naknade iz članka 1. ove odluke iznosi 25,00 € neto po vatrogasnoj intervenciji uvećano za pripadajuće poreze i doprinose, u skladu sa važećim propisima.

Ako vatrogasna intervencija ili vježba traje dulje od četiri sata, dobrovoljni vatrogasac ima pravo na naknadu u iznosu od 50,00 € neto.

Članak 3.

Naknada iz članka 1. Ove odluke obračunava se i isplaćuje se na temelju izvješća o vatrogasnoj intervenciji iz računalnog programa „Sustav za upravljanje vatrogasnim intervencijama“ kojeg općini Bebrina dostavlja zapovjednik Vatrogasne zajednice Općine Bebrina, najkasnije do 5-og u mjesecu za prethodni mjesec.

Obračun i isplatu naknade obavlja općina Bebrina jednom mjesečno, najkasnije do 15-og u mjesecu za prethodni mjesec na račun dobrovoljnog vatrogasca.

Članak 4.

Dobrovoljni vatrogasac koji je u radnom odnosu, kad sudjeluje na vatrogasnoj intervenciji za vrijeme radnog vremena, ostvaruje sva prava iz radnog odnosa, a poslodavac ostvaruje pravo na povrat plaće koju je isplatio od jedinice lokalne i područne (regionalne) samouprave na čijem području je obavljena vatrogasna intervencija ili jedinice lokalne i područne (regionalne) samouprave ili Hrvatske vatrogasne zajednice, ovisno o tome koji je vatrogasni zapovjednik izdao zapovijed za angažiranje vatrogasaca.

Poslodavac je dužan općini Bebrina podnijeti zahtjev za naknadu plaće iz stavka 1. ovoga članka, u roku od 30 dana od dana kad je dobrovoljni vatrogasac bio angažiran, s priloženim obračunom isplaćene plaće za mjesec u kojem je angažiran dobrovoljni vatrogasac te potvrdom o angažiranju dobrovoljnog vatrogasca koju izdaje nadležno dobrovoljno vatrogasno društvo sukladno zapovijedi nadređenog vatrogasnog zapovjednika, a isplatna lista odnosno obračun isplaćene plaće mora biti izrađen sukladno potvrdi o angažiranju.

Članak 5.

Ova Odluka stupa na snagu danom donošenja, a objavit će se na službenim stranicama Općine Bebrina.

OPĆINSKI NAČELNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ivan Brzić, mag. ing. silv. univ. spec.

DOSTAVITI:

1. Hrvatska vatrogasna zajednica, Sektor za inspekcijski nadzor
2. Vatrogasna zajednica Općine Bebrina
3. Jedinstveni upravni odjel općine Bebrina